钦定古今图书集成/理学汇编/文学典/第050卷 > 骆宾王
## 钦定古今图书集成/理学汇编/文学典/第050卷 > 骆宾王

按《唐书王勃传》：“宾王，义乌人。七岁能赋诗。初为道王
府属，尝使自言所能，宾王不答。历武功主簿。裴行俭
为洮州总管，表掌书奏，不应，调长安主簿。武后时，数
上疏言事，下除临海丞，鞅鞅不得志，弃官去。徐敬业
乱，署宾王为府属，为敬业传檄天下，斥武后罪。后读
但嘻笑，至‘一抔之土未干，六尺之孤安在’，矍然曰：‘谁
为之’？”或以宾王对。后曰：“宰相安得失此人？”敬业败，宾
王亡命，不知所之。中宗时，诏求其文，得数百篇。他日，
崔融与张说评勃等曰：“勃文章宏放，非常人所及，炯、
照邻可以企之。”说曰：“不然。盈川文如县河，酌之不竭，
优于卢而不减王。耻居后，信然；愧在前，谦也。”开元中，
说与徐坚论近世文章，说曰：“李峤、崔融、薛稷、宋之问
之文，如良金美玉，无施不可；富嘉谟如孤峰绝岸，壁
立万仞，浓云郁兴，震雷俱发，诚可畏也；若施于廊庙，
骇矣；阎朝隐如丽服靓妆，燕歌赵舞，观者忘疲。若类
之《风雅》，则罪人矣。”坚问：“今世奈何？”说曰：“韩休之文，如
太羹元酒，有典则薄滋味；许景先如丰肌腻理，虽秾
华可爱，而乏风骨；张”九龄如轻缣素练。实济时用而
窘边幅。王翰如“琼杯玉斝。虽烂然可珍。而多玷缺。”坚谓笃论云。

按《旧唐书文苑传》：“骆宾王，婺州义乌人。少善属文，尤
妙于五言诗，常作《帝京篇》，当时以为绝唱。然落魄无
行，好与博徒游。高宗末，为长安主簿。坐赃，左迁临海
丞，怏怏失志，弃官而去。文明中，与徐敬业于扬州作
乱。敬业军中书檄，皆宾王之词也。敬业败，伏诛，文多
散失。则天素重其文，遣使求之。有兖州人郄云卿集”
成十卷，盛传于世。

按《本事诗》：宋考功以事累贬黜，后放还，至江南，游灵
隐寺，夜月极明，长廊吟行，且为诗曰：“鹫岭郁岧峣，龙
宫隐寂寥。”第二联，搜奇思，终不如意。有老僧点长明
灯，坐大禅床，问曰：“少年夜夕久不寐，而吟讽甚苦，何
邪之问？”答曰：“弟子业诗，适偶欲题此寺，而兴思不属。”
僧曰：“试吟上联。”即吟。与之再三吟讽，因曰：“何不云‘楼
观沧海日，门听浙江潮’。”之问愕然，讶其遒丽。又续终
篇曰：“桂子月中落，天香云外飘。扪萝登塔远，刳木取
泉遥。霜薄花更发，冰轻叶未凋。待入天台路，看余度
石桥。”僧所赠句，乃为一篇之警策。迟明更访之，则不
复见矣。寺僧有知者，曰：“此骆宾王也。”之问诘之，曰：当
敬业之败，与宾王俱逃，捕之不获，将帅虑失大魁，得
不测罪。时死者数万人，因求似二人者函首以献。后
虽知不死，不敢捕，故敬业得为衡山僧，年九十馀乃
卒。宾王亦落发遍游名山，至灵隐以周岁卒。当时虽
败，且以“匡复”为名，故人多护脱之。

按《石林诗话》：旧说徐敬业败，与骆宾王俱不死，皆去为浮屠以免。宾王居杭州灵隐寺，因续宋之问诗，人始知之，而《唐新书》不载。今宋诗乃见宾王集中，惟题“鹫岭郁岧峣，龙宫隐寂寥” 两句，是宋作。自“楼观沧海日，门听浙江潮” 以后五韵，皆宾王所续。方武后初革命，天下所共疾，敬业与宾王首倡义则，世哀之而为“隐藏” ，理或有之。此诗不知后人因其传而录之宾王集耶？或本集固自为宾王作而收之也。然《宾王集》乃古本，非后人所裒次者。若此诗当时已自录于集中，则宾王之不死，亦一证也。